b'\n_START_ARTICLE_\nGebre-egziabher Gebremariam\n_START_PARAGRAPH_\nGebre-egziabher Gebremariam (s. 10. syyskuuta 1984 Tigray, Etiopia) on etiopialainen kest\xc3\xa4vyysjuoksija ja maastojuoksun maailmanmestari._NEWLINE_Gebremariam voitti vuonna 2002 Dublinin MM-maastojuoksukisoissa juniorien matkalla kultaa. My\xc3\xb6hemmin samana vuonna Kingstonissa Jamaikalla pidetyiss\xc3\xa4 nuorten MM-kisoissa h\xc3\xa4n voitti kultaa 10\xc2\xa0000 metrill\xc3\xa4 ja juoksi 5\xc2\xa0000 metrill\xc3\xa4 pronssille. Vuonna 2003 h\xc3\xa4n siirtyi aikuisten sarjoihin ja saavutti Lausannessa j\xc3\xa4rjestetyiss\xc3\xa4 maastojuoksun MM-kisoissa pronssia pitk\xc3\xa4ll\xc3\xa4 matkalla. Samana kes\xc3\xa4n\xc3\xa4 Pariisin MM-kisoissa h\xc3\xa4n oli 5\xc2\xa0000 metrill\xc3\xa4 kuudes ja IAAF:n yleisurheilufinaalissa samalla matkalla kolmas. Maastojuoksun MM-kisoissa 2004 Brysseliss\xc3\xa4 h\xc3\xa4n saavutti hopeaa sek\xc3\xa4 pitk\xc3\xa4ll\xc3\xa4 ett\xc3\xa4 lyhyell\xc3\xa4 matkalla. Ateenan olympialaisissa h\xc3\xa4n oli 5\xc2\xa0000 metrill\xc3\xa4 nelj\xc3\xa4s._NEWLINE_Seuraavina vuosina Gebremariam ei ollut arvokisoissa en\xc3\xa4\xc3\xa4 aivan ter\xc3\xa4vimm\xc3\xa4n k\xc3\xa4rjen tuntumassa, mutta oli mukana saavuttamassa 2006 maastojuoksun MM-kisojen joukkuekilpailuissa pitk\xc3\xa4lt\xc3\xa4 matkalta pronssia ja lyhyelt\xc3\xa4 hopeaa. Osakan MM-kisoissa 2007 h\xc3\xa4n sijoittui 10\xc2\xa0000 metrill\xc3\xa4 kuudenneksi. Ammanin MM-maastojuoksukilpailuissa 2009 h\xc3\xa4n saavutti uransa ensimm\xc3\xa4isen aikuisten arvokisavoiton karkaamalla muilta juoksun viimeisen yl\xc3\xa4m\xc3\xa4en huipulla; toiseksi sijoittunut ugandalainen Moses Kipsiro h\xc3\xa4visi h\xc3\xa4nelle kahdella sekunnilla. Berliinin MM-kilpailuissa 2009 h\xc3\xa4n sijoittui 10\xc2\xa0000 metrill\xc3\xa4 kymmenenneksi. Vuoden 2010 maastojuoksun MM-kilpailuissa Bydgoszczissa h\xc3\xa4n sijoittui henkil\xc3\xb6kohtaisessa kilpailussa kymmenenneksi ja saavutti joukkuekilpailussa pronssia._NEWLINE_Gebre-egziabher Gebremariam on 178 senttimetri\xc3\xa4 pitk\xc3\xa4 ja painaa 58 kilogrammaa. H\xc3\xa4n on naimisissa toisen maailmanluokan juoksijan, Werknesh Kidanen, kanssa.'